Atau que jo, didie Mitia, deishè aguest ahèr pr'amor que non enteni de leis, mès en arribar aciu me demorè de pèira damb ua demana contra jo (aciu Mitia se tornèc a embolhar e de nau passèc còp sec entà ua auta causa): atau que, didec, se vos voléssetz, plan aunorable Kuzma Kuzmich, aquerir es mèns drets contra aguest monstre, en tot balhar-me'n a jo solet tres mil…en cap cas gesseríetz damnatjat, vos ac juri peth mèn aunor, ath contrari, que vo'n podetz hèr a vier sies o sèt mil en sòrta d'aguesti tres…